กทม. ผุดระบบคัดกรองผู้ป่วยโควิด ผ่านไลน์ “@BKKCOVID19CONNECT”
กทม. ผุดระบบคัดกรองผู้ป่วยโควิดโดยมีทีมแพทย์เป็นผู้ประเมินอาการเบื้องต้น ให้คำปรึกษาในการดูแลตนเอง และส่งต่อผู้ป่วยไปยังศูนย์พักคอย รพ.สนาม หรือ Hospitel ตามระดับอาการ ผ่านไลน์ “@BKKCOVID19CONNECT”
29 ส.ค. 2564

ผู้สื่อข่าวรายงานว่า พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า ในช่วงสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ซึ่งยังคงพบว่ามีจำนวนผู้ติดเชื้อรายวันในหลายพื้นที่อย่างต่อเนื่อง กรุงเทพมหานครได้เร่งเพิ่มศักยภาพในการรองรับผู้ป่วยในสถานพยาบาลสังกัดกรุงเทพมหานครทุกแห่ง รวมทั้งได้ขยายขีดความสามารถในการรองรับผู้ป่วย ด้วยการเปิดโรงพยาบาลสนาม ศูนย์พักคอยเพื่อส่งต่อ (Community Isolation) และให้การดูแลผู้ป่วยที่ทำการแยกกักตัวเองที่บ้าน (Home Isolation) เพื่อให้ประชาชนได้เข้าสู่ระบบการรักษาที่เหมาะสม มีมาตรฐานและปลอดภัย
นอกจากนี้กรุงเทพมหานครยังได้ทำระบบแจ้งส่งผู้ป่วยเข้ารักษาในโรงพยาบาล โดยใช้ [email protected] เพื่อเป็นช่องทางหนึ่งในการคัดกรองสำหรับผู้ป่วยที่มีผล RT-PCR เป็นบวก ผู้ป่วยที่มีผล ATK จากการตรวจเองหรือสถานพยาบาลเอกชนเป็นบวก และผู้ป่วยที่มีผล ATK จากการตรวจโดยหน่วยงานของรัฐเป็นบวก
โดยผู้ป่วยหรือญาติผู้ป่วยซึ่งมีข้อมูลส่วนตัวของผู้ป่วย อาทิ ชื่อ – สกุล วันเดือนปีเกิด และหมายเลขบัตรประจำตัวประชาชนผู้ป่วย สามารถเป็นผู้กรอกข้อมูลในระบบแทนได้ จากนั้นจะมีทีมแพทย์เป็นผู้ประเมินอาการผู้ป่วยเบื้องต้น ให้คำปรึกษาในการดูแลตนเอง และส่งต่อผู้ป่วยไปยังศูนย์พักคอย รพ.สนาม หรือ Hospitel ตามระดับอาการของผู้ป่วย เพื่อให้ผู้ป่วยคลายความกังวลและได้เข้าสู่ระบบการดูแลให้เร็วที่สุดเพื่อลดความเสี่ยงต่อการเกิดความรุนแรงของโรค
ทั้งนี้ประชาชนสามารถใช้บริการได้โดยกดเพิ่มเพื่อนในโทรศัพท์มือถือผ่านแอปพลิเคชัน LINE @BKKCOVID19CONNECT หรือที่ Link shorturl.asia/afk0S